Source: https://alkotmanybirosag.hu/index.php/valasztasi-es-nepszavazasi-ugyek
Timestamp: 2020-02-23 16:46:57
Document Index: 35835690

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Választási és népszavazási ügyek
Tájékoztató a választási és a népszavazási eljárásban benyújtott alkotmányjogi panasz eljárások speciális szabályairól
A választási eljárásról szóló 2013. évi XXXVI. törvény (Ve.) 233. §-a alapján a választási szerv határozatával kapcsolatos jogorvoslati eljárásban hozott bírói döntés ellen alkotmányjogi panasz eljárás kezdeményezhető.
Az eljárásra az alkotmányjogi panasz általános szabályait az alábbiakban ismertetett eltérésekkel kell alkalmazni.
A választási eljárásról szóló 2013. évi XXXVI. törvény (Ve.) 233. §-a alapján a választási szerv határozatával kapcsolatos jogorvoslati eljárásban hozott bírói döntés ellen alkotmányjogi panasz nyújtható be. Ugyancsak a Ve. 233. §-a alapján lehet alkotmányjogi panaszt benyújtani a népszavazási eljárásban [ld. a népszavazás kezdeményezéséről, az európai polgári kezdeményezésről és a népszavazási eljárásról szóló 2013. évi CCXXXVIII. törvény (Nsztv.) 79. § (3) bekezdését].
Ezeknek az eljárásoknak a során az alkotmányjogi panasz általános szabályait bizonyos eltérésekkel kell alkalmazni. Ezen az oldalon ezeket a speciális szabályokat – jogszabályi rendelkezéseket, alkotmánybírósági határozatokat – ismertetjük.
Határidő az alkotmányjogi panasz benyújtására a Ve. 233. §-a alapján
A Ve. 233. §-a alapján benyújtott alkotmányjogi panaszok esetén – az általános hatvan napos határidővel ellentétben – a bíróság döntésének közlésétől számított három napon (a népszavazási eljárásban 5 munkanapon) belül lehet alkotmányjogi panaszt benyújtani [Ve. 233. § (1) bekezdés, Nsztv. 79. § (3) bekezdés]. A Ve. 233. § (3) bekezdés alapján az elkésetten benyújtott panasz esetén nincs lehetőség a mulasztás igazolására, tehát a határidő jogvesztő.
A Ve. 233. §-a szerinti alkotmányjogi panasz benyújtásának helye és módja
A Ve. 233. §-a alapján előterjesztett alkotmányjogi panaszt az ügyben eljárt bíróságnál kell írásban, az Alkotmánybírósághoz címezve benyújtani. Az elsőfokú bíróság az alkotmányjogi panaszt továbbítja az Alkotmánybíróság részére.
Az Ügyrend 25. § (7) bekezdése értelmében ha a Ve. 233. §-a és az Nsztv. 79. §-a szerinti alkotmányjogi panaszt közvetlenül az Alkotmánybíróságnál nyújtották be, – az általános szabályoktól eltérően – a főtitkár azt nem küldi meg az első fokon eljárt bíróságnak. Erre vonatkozóan a 3034/2014. (III. 3.) AB végzés kimondta, hogy a Ve. 233. §-a alapján előterjesztett alkotmányjogi panasz csak akkor felel meg a formai feltételeknek, ha azt az előírt határidőn belül a megtámadott döntést hozó bíróságon terjesztik elő. Ha tehát közvetlenül az Alkotmánybíróságra nyújtják be a panaszt, az Alkotmánybíróság azt nem fogadja be, és nem foglalkozik vele érdemben {3034/2014. (III. 3.) AB végzés, Indokolás [12]–[15]}.
Tekintettel a rövid, három plusz három (a népszavazási eljárásban öt plusz öt) munkanapos határidőkre, az Ügyrend 26. § (1) bekezdése alapján a főtitkár nem tájékoztatja külön levélben az indítványozót, hogy indítványát az Alkotmánybíróság nyilvántartásba vette. A nyilvántartásba vett indítványok alapján indult ügyek adatai (az ügyszám, a támadott bírói döntés száma, az indítvány rövid összefoglalója, az anonimizált indítvány stb.) megtalálhatóak az ügy elektronikus adatlapján az Alkotmánybíróság honlapján (az adatlapok elérhetőek a keresőn keresztül).
A Ve. 233. § (3) bekezdése alapján az ilyen ügyekben a főtitkárnak nincs lehetősége hiánypótlásra felhívni az indítványozót.
Az Alkotmánybíróság az alkotmányjogi panasz befogadásáról választási ügyben az Alkotmánybírósághoz érkezéstől számított három munkanapon, népszavazási ügyben öt munkanapon belül dönt, és a befogadott panaszról további három, illetve öt munkanapon belül hoz érdemi döntést.
Egyéb speciális szabályok
A Ve. 233. § (3) bekezdése alapján a választásokkal kapcsolatos alkotmányjogi panasz eljárásban a rövid határidőkre tekintettel a jogalkotó meghallgatására, nyilvános meghallgatásra, más szerv megkeresésére, valamint az indítvány kiegészítésére való felhívásra nincs lehetőség.
Az indítvány kiegészítésére, megváltoztatására lehetősége van az indítványozónak, de az Alkotmánybíróság a 3010/2014. (II. 11.) AB végzésben megállapította, hogy annak figyelembe vételére csak akkor van lehetőség, ha a kiegészítésre a Ve. 233. § (1) bekezdésében foglalt 3 napos határidőn belül kerül sor {3010/2014. (II. 11.) AB végzés, Indokolás [26]}.
A Ve. 233. §-a szerinti panaszok befogadása és érdemi vizsgálata során az Alkotmánybíróság teljes ülésben vagy öttagú tanácsokban jár el. Az öttagú tanács határozatképes, ha a tagok többsége jelen van.
A Ve. 233. §-a:
(3) Az e törvény alapján, a választási szerv határozatával kapcsolatos jogorvoslati eljárásban hozott bírói döntés elleni alkotmányjogi panasszal kapcsolatos eljárás során az Alkotmánybíróságról szóló 2011. évi CLI. törvény 30. § (2), (3) és (5) bekezdése, 55. § (3) bekezdése, 57. § (1)-(1f) és (7) bekezdése, 58. § (1) bekezdése és 60. §-a nem alkalmazható.″
Az Nsztv. 79. §-a:
„79. § (3) A Ve. 233. § alkalmazása során az alkotmányjogi panasz benyújtására és az Alkotmánybíróság döntéseire rendelkezésre álló határidő öt munkanap.″
A választási ügyekben az elmúlt néhány napon hozott legújabb döntéseket a Friss döntések menüpont alatt lehet megtekinteni.
Az Alkotmánybíróság választási ügyekben hozott korábbi döntései, ha az ügy az Abtv. 27. §-a alapján folyt, akkor itt, vagy ha az ügy az Abtv. 26. § (1) bekezdése alapján folyt, akkor itt olvashatóak.
Az Alkotmánybíróság népszavazási ügyekben hozott döntései, ha az ügy az Abtv. 27. §-a alapján folyt, akkor itt, vagy ha az ügy az Abtv. 26. § (1) bekezdése alapján folyt, akkor itt olvashatóak.
Az egyes ügyek adatlapjain elolvashatóak az ügy fontosabb adatai és az anonimizált indítvány szövege is.